
O R D I N
Nr…………../………….2026
pentru modificarea și completarea Regulamentului privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin Ordinul ministrului apelor și pădurilor nr. 1106/2018

[bookmark: _Hlk194581686]Având în vedere Referatul de aprobare al Direcției Generale Păduri și Strategii în Silvicultură nr.149520/03.06.2026,
În baza prevederilor art. 101 alin. (5), (6) și (7) din Legea nr. 331/2024 privind Codul silvic, cu modificările și completările ulterioare, 
În temeiul art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și al art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare,
ministrul mediului, apelor și pădurilor emite următorul 

O R D I N:
Art. I. - Regulamentul privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin Ordinul ministrului apelor și pădurilor nr. 1106/2018, publicat în Monitorul Oficial al României, Partea I, nr. 1010 din 28 noiembrie 2018, cu modificările și completările ulterioare, se modifică și se completează după cum urmează:
1. După articolul 11 se introduce un nou articol, art. 111, cu următorul cuprins:
„Art. 111. - (1) La nivelul Comisiei se înființează Registrul electronic național al evidenței utilajelor specifice de exploatare. 
(2) Registrul prevăzut la alin. (1) asigură evidența digitală a utilajelor deținute de operatorii economici, necesară calculului capacității anuale de exploatare, înlocuind evidența pe suport hârtie.”

2. La articolul 12 alineatul (1), litera g) se modifică și va avea următorul cuprins:
„g) documente prin care se face dovada deținerii în proprietate a utilajelor specifice activității de exploatare forestieră, cu precizarea tipului de utilaj forestier: certificate eliberate de unitatea administrativ-teritorială, care se vor depune în original, sau copii de pe contractul/contractele de leasing și de pe documentul care face dovada ultimei plăți, în cazul utilajelor achiziționate în leasing. Dovada deținerii de atelaje se face pe baza adeverinței eliberate de unitatea administrativ-teritorială și a adeverinței eliberată de medicul veterinar, în care se va indica numărul animalelor apte de tracțiune.” 
3. La articolul 12 alineatul (1), după litera g) se introduce o nouă literă, lit. g1), cu următorul cuprins:
„g1) numărul de înregistrare din Registrul electronic național al evidenței utilajelor specifice de exploatare  a utilajelor. Înregistrarea în Registrul electronic național al evidenței utilajelor specifice de exploatare a utilajelor prevăzute la lit. g), face dovada asigurării capacității tehnice anuale pentru activități de exploatare forestieră. Capacitatea anuală de exploatare forestieră este de minimum 2.500 m³, iar pentru identificarea tipului de utilaj se pot solicita documente clarificatoare.”
4. La articolul 13, după litera c) se introduce o nouă literă, lit. d), cu următorul cuprins:
„d) certificatul de participare eliberat de ASFOR, care atestă participarea la cursurile de formare profesională organizate pentru administratorii operatorului economic și pentru personalul de specialitate, cu o durată de minimum 8 ore/an, în vederea creșterii gradului de cunoaștere a legislației și a regulilor de exploatare a lemnului.”
5. La articolul 21 alineatul (1), litera g) se modifică și va avea următorul cuprins:
„g) în baza propunerii de retragere din raportul de control aprobat de Garda Forestieră Națională și structurile teritoriale ale acesteia sau de alte instituții cu rol de control, comunicat și necontestat în termenul legal prevăzut de Legea contenciosului administrativ nr. 554/2004, cu modificările și completările ulterioare.
6. La articolul 21 alineatul (1), după litera j) se introduce o nouă literă, lit. k), cu următorul cuprins:
„k) în baza solicitării transmise Comisiei de către instituția din care face parte agentul constatator care a constatat fapta de exploatare a lemnului din partizi contractate, fără autorizație de exploatare și/sau proces-verbal de predare-primire a parchetului, însoțită de procesul-verbal de constatare și sancționare a contravenției silvice, în care este înscrisă sancțiunea complementară de retragere a certificatului de atestare pentru lucrări de exploatare forestieră, comunicat și necontestat în termenul legal prevăzut de Legea contenciosului administrativ nr. 554/2004, cu modificările și completările ulterioare. ”
7. După articolul 26 se introduce un nou articol, art. 261, cu următorul cuprins:
„Art. 261. - (1) ASFOR are obligația organizării de cursuri de formare profesională pentru administratorii agenților economici și pentru personalul de specialitate, alții decât cei din cadrul unităților și structurilor de administrare silvică.
 (2) Cursurile au ca scop creșterea gradului de cunoaștere a legislației și a regulilor de exploatare a lemnului.
 (3) Durata cursurilor de formare profesională trebuie să fie de minimum 8 ore/an.
(4) La finalizarea cursurilor de formare profesională, ASFOR eliberează  un certificat de participare, fiecărei persoane participante care are calitatea de administrator,  respectiv de persoană cu pregătire de specialitate. ”

Art. II. – (1) Dezvoltarea și operaționalizarea Registrului electronic național al evidenței utilajelor specifice de exploatare prevăzut la art. 111 din Regulamentul privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin Ordinul ministrului apelor și pădurilor nr. 1106/2018, cu modificările și completările ulterioare, denumit în continuare, Regulament, se realizează de către ASFOR, în termen de maximum 60 de zile de la data intrării în vigoare a prezentului ordin. 
(2) În termen de maximum 60 de zile de la data intrării în vigoare a prezentului ordin, ASFOR elaborează și aprobă metodologia de desfășurare a cursurilor de formare profesională prevăzute la art. 261 din Regulament.
 (3) În termen de 30 zile de la data aprobării metodologiei prevăzute la alin. (2), ASFOR începe organizarea cursurilor de formare profesională, iar informațiile minimale cum ar fi: locul, data/perioada, organizatorul, formatorul se anunță pe site-ul ASFOR, cu cel puțin 15 zile înainte de organizarea cursurilor.

Art. III. - (1) Certificatele de atestare/reatestare emise anterior intrării în vigoare a prezentului ordin își păstrează valabilitatea până la expirarea termenului înscris pe acestea, sau, după caz, a retragerii acestora în condițiile Regulamentului.
(2) Începând cu data de 1 ianuarie 2027, dosarul prevăzut la art. 12 alin. (1), art. 13 și art. 15 din Regulament, după caz,  prin care se solicită atestarea, reatestarea sau revizuirea pentru lucrări de exploatare forestieră cuprinde și dovada înregistrării utilajelor în Registrul electronic național al evidenței utilajelor specifice de exploatare, precum și dovada participării persoanelor prevăzute la art. 261 alin. (1) din același Regulament, la 
cursurile de formare profesională, în baza căruia se face atestarea/retestarea/revizuirea, acestea constituind condiții obligatorii pentru atestare/reatestare/revizuire. 
(3) Agenții economici atestați pentru activitatea de exploatare a lemnului, denumiți în Regulament, operatori economici, sunt organizați ca persoane juridice, potrivit art. 101 alin. (2) din Legea nr. 331/2024 privind Codul silvic, cu modificările și completările ulterioare.
(4) Dosarele de atestare, reatestare sau revizuire depuse la secretariatul Comisiei se vor analiza și soluționa potrivit prevederilor legale în vigoare la data depunerii cererii. 

Art. IV. - Prezentul ordin se publică în Monitorul Oficial al României, Partea I.

